作者:白居易
標題:泛春池
內容:白蘋湘渚曲，綠筱剡溪口。各在天一涯，信美非吾有。何如此庭內，水竹交左右。霜竹百千竿，煙波六七畝。泓澄動階砌，澹濘映戶牖。蛇皮細有紋，鏡面清無垢。主人過橋來，雙童扶一叟。恐汙清泠波，塵纓先抖擻。波上一葉舟，舟中一尊酒。酒開舟不繫，去去隨所偶。或繞蒲浦前，或泊桃島後。未撥落杯花，低沖拂面柳。半酣迷所在，倚榜兀回首。不知此何處，複是人寰否。誰知始疏鑿，幾主相傳受。楊家去雲遠，田氏將非久。天與愛水人，終焉落吾手。